Πωλίνα (τραγουδίστρια)

Η Πωλίνα (γενν. 28 Ιουλίου 1956) είναι Ελληνίδα τραγουδίστρια. Το πραγματικό της όνομα είναι Πωλίνα-Παρασκευή Μισαηλίδου.

Βιογραφία 
Γεννήθηκε και μεγάλωσε στη Νέα Σμύρνη. Έδωσε εξετάσεις και πέρασε στη Γαλλική Φιλολογία, χωρίς όμως να φοιτήσει ποτέ. Παρακολούθησε μαθήματα ζωγραφικής, έχει θεατρική παιδεία και μιλά αγγλικά και γαλλικά. Το 1974 ξεκίνησε ερασιτεχνικά το τραγούδι και πρωτοεμφανίστηκε στο On the Rocks. Υπήρξε μέλος των συγκροτημάτων Osiris και Sunset. Έπειτα της έκανε πρόταση ο Γιάννης Πάριος για τα "Δειλινά". Η συνεργασία τους συνεχίστηκε και σε περιοδεία εκτός Ελλάδας. Στη συνέχεια εμφανίστηκε σε όλες τις μεγάλες νυχτερινές πίστες δίπλα στα μεγαλύτερα ονόματα του ελληνικού τραγουδιού.

Το 1981 ξεκίνησε η πεντάχρονη συνεργασία της με τον Γιώργο Μαρίνο στη Μέδουσα. Κέρδισε 2 βραβεία σε φεστιβάλ της Αυστρίας και του Τόκιο με τραγούδια του Κώστα Τουρνά και του Κώστα Χαριτοδιπλωμένου. Πήρε μέρος στο Διαγωνισμό της Γιουροβίζιον του 1979, κάνοντας φωνητικά στο τραγούδι "Σωκράτης", που ερμήνευσε η Ελπίδα. Μετείχε και στο Φεστιβάλ Τραγουδιού Θεσσαλονίκης του 1977 ερμηνεύοντας το τραγούδι "Ζει". Άρχισε τη δισκογραφία με την «Μπιρίμπα» των Σταμάτη Κραουνάκη και Χάρη Χαλκίτη, το 1986. Έχει 11 προσωπικούς δίσκους στις εταιρείες SONY και EMI κι έχει συμμετάσχει σε δουλειές πολλών συναδέλφων της.

Το 1986 επιλέχθηκε για να εκπροσωπήσει την Ελλάδα στην Γιουροβίζιον, με το τραγούδι "Wagon lit" του Χάρη Χαλκίτη, όμως η ΕΡΤ δεν συμμετείχε τελικά την χρονιά εκείνη. 

Ο πρώτος προσωπικός της δίσκος κυκλοφορεί το 1986 με τίτλο «Μπιρίμπα». Την επόμενη χρονιά το 1987, έρχεται ο χρυσός δίσκος ''Πάμε για τρέλες στις Σεϋχέλλες'' ο οποίος σημειώνει ρεκόρ πωλήσεων για την εποχή και το συγκεκριμένο τραγούδι γίνεται η μεγαλύτερη επιτυχία στα ραδιόφωνα. Με αφορμή αυτή την επιτυχία γίνονται της μόδας οι Σεϋχέλλες και δημιουργείται απευθείας αερογραμμή: Αθήνα - Σεϋχέλλες. 

Τα επόμενα χρόνια ακολουθεί μια σταθερή πορεία με τους δίσκους: ''Κόντρες'' (1988), ''Καλή επιτυχία'' (1990), ''Στην πολυθρόνα τη bamboo'' (1991), ''Φοβερό'' (1992), ''Καινούριος έρωτας'' (1994), σημειώνοντας μεγάλες επιτυχίες και χρυσούς δίσκους με τραγούδια που ακούγονται έως σήμερα. Έκανε πολλές επιτυχίες στα τέλη της δεκαετίας του 1980 και αρχές 1990 ("Μπιρίμπα", "Wagon lit", "Ροζ μπικίνι", "Πάμε για τρέλλες στις Σεϋχέλλες", "Ράδιο αγάπη μου", "Ανατολίτισσα", "Κόντρες", "Κυκλοφόρησε", "Push ups", "Φοβερό" κ.α.), ενώ συνεργάστηκε με πολλούς γνωστούς συνθέτες, όπως τον Χάρη Χαλκίτη, τον Σταμάτη Κραουνάκη, τον Κώστα Χαριτοδιπλωμένο, τον Νίκο Καρβέλα, τον Γιάννη Καραλή, τον Κώστα Μπίγαλη, τον Γιάννη Μηλιώκα, τον Θάνο Καλλίρη, τον Αλέξη Παπαδημητρίου, τον Νίκο Πατρελάκη, τον Νίκο Δουλάμη, τον Κώστα Τουρνά, τον Φοίβο, την Μαριάννα Σάκαρη κ.α.

Υπήρξαν σύζυγοι με τον γνωστό σκηνοθέτη Μεγακλή Βιντιάδη. Ο γάμος τους κράτησε 10 χρόνια περίπου, ενώ διατήρησαν μια αγαπημένη φιλική σχέση στη συνέχεια.

Το 1994 παρουσιάζει το τηλεπαιχνίδι ''ΜΠΡΑΒΟ ΧΑΣΑΤΕ!'' στον ANT1.

Το 1995 φέρνει στον κόσμο το γιό της, Απόστολο. Λίγο αργότερα, το 1996 κυκλοφορεί ένας επετειακός δίσκος με τίτλο: ''Δέκα χρόνια μετά" και τέλη του 1997, ο δίσκος: ''Τώρα γράφω ιστορία''.

Το 2003-2004, βρίσκεται στην ΑΘΗΝΑΪΔΑ δίπλα στον Σταμάτη Κραουνάκη και τη ΣΠΕΙΡΑ ΣΠΕΙΡΑ, στην μουσική παράσταση "ΚΛΑΣΣΙΚΗ ΣΥΝΤΑΓΗ».

Το 2005-2006 παρουσιάζουν άλλο ένα μουσικό έργο του Σ. Κραουνάκη, στην ΑΘΗΝΑΪΔΑ, το "ΜΠΙΜΠΕΡΟ". Ακολουθούν οι "ΔΟΥΛΑΡΕΣ" το 2006 και το "ΠΟΣΟ Σ'ΑΓΑΠΩ..ΕΠΙΘΕΩΡΗΣΗ" 2007-2008.

Αρχές του 2008, κυκλοφορεί CD με τίτλο: "Back to the 80s" με δύο νέα τραγούδια, και παλαιότερες επιτυχίες της.

To 2010, κυκλοφορεί το digital single: "Κλασσικά Εικονογραφημένα" και το 2011 το: "Οι Γερμανοί ξανάρχονται" για την Athens Voice.

2012-2013, στο ΑΓΓΕΛΩΝ ΒΗΜΑ μαζί με την Σοφία Βογιατζάκη στη μουσικο-θεατρική παράσταση "Κορίτσια από την Αρχή" του Δημήτρη Μαλισσόβα. Κυκλοφορεί επίσης και το digital single: "Πωλί...να" του Ανδρέα Λάμπρου.

2012-2014, εμφανίσεις σε clubs και μουσικές σκηνές, όπως το ΚΥΤΤΑΡΟ, το 8BALL, το GAGARIN, το Θέατρο ΒΕΡΓΙΝΑ (του Regency Casino Thessaloniki), το SHAMONE, το SMALL CAFE, το ALAS, το FRIENDS κ.α. με εμφανίσεις σε όλη την Ελλάδα μαζί με τον Κώστα Μπίγαλη, με εξαιρετική επιτυχία.

2014-2015, εμφανίζεται στο SHAMONE μαζί με την Ελένη Φιλίνη και την Τζέσυ Παπουτσή στην μουσική παράσταση: "Τρείς Κόρες εν Καμίνω", του Βασίλη Μυριανθόπουλου σε μουσική του Στέφανου Κόκκαλη.

2015, διαδοχικές εμφανίσεις στο ΚΥΤΤΑΡΟ, με ιδιαίτερη επιτυχία, σε συναυλίες-πάρτυ των 80s/90s μαζί με τον Κώστα Μπίγαλη και τον Κώστα Χαριτοδιπλωμένο. Τον χειμώνα της ίδιας χρονιάς κυκλοφορεί με τον Κώστα Χαριτοδιπλωμένο το νέο της single "ΑΒΑΝΑ".

Στα χρόνια που ακολουθούν έως το 2020, μαζί με τον Κώστα Μπίγαλη, την Μαντώ, τον Δάκη, τον Κώστα Χαριτοδιπλωμένο εμφανίζονται σε μουσικές σκηνές και συναυλιακούς χώρους σε όλη την Ελλάδα.

Δισκογραφία 
Μπιρίμπα (1986)
Πάμε για τρέλες στις Σεϋχέλλες (1987)
Κόντρες (1988)
Your body [MAXI SINGLE] (1990)
Καλή επιτυχία (1990)
Στην πολυθρόνα τη bamboo (1991)
Φοβερό! (1993)
Καινούργιος έρωτας (1994)
10 χρόνια μετά (1995)
Τώρα γράφω ιστορία (1997)
Back to the 80s (2007).

Παραπομπές

Εξωτερικοί σύνδεσμοι 
Επίσημος ιστότοπος
Συνέντευξη στο ActorsStudio22.gr 
Συνέντευξη στο yupiii.gr
Typosthes.gr - Πωλίνα
Avmag.gr συνέντευξη με την Πωλίνα
Πωλίνα - συνέντευξη στο Vice
Η Πωλίνα στις Roomies
Απόψε έχει 80΄s Party με Μπίγαλη & Πωλίνα στο Eightball
Κώστας Μπίγαλης, Πωλίνα, Κώστας Χαριτοδιπλωμένος & Polis - Αθήνα @ Κύτταρο
Η Πωλίνα σε συνέντευξη στο gazzetta.gr

Ελληνίδες τραγουδίστριες
Πωλινα
Ελληνίδες τραγουδίστριες ποπ